Document ID: 32012R0780

REGOLAMENT TA’ IMPLIMENTAZZJONI TAL-KUMMISSJONI (UE) Nru 780/2012
tat-28 ta’ Awwissu 2012
li jipprevedi koeffiċjenti ta’ allokazzjoni għas-snin 2012 sal-2017 għall-kontribuzzjoni tal-Unjoni lejn l-għajnuna msemmija fl-Artikolu 103a tar-Regolament tal-Kunsill (KE) Nru 1234/2007 għal gruppi ta’produtturi fis-settur tal-frott u l-ħaxix fir-rigward tal-pjanijiet ta’rikonoxximent innotifikati sal-1 ta’ Lulju 2012
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 1234/2007 tat-22 ta’ Ottubru 2007 li jistabbilixxi organizzazzjoni komuni ta’ swieq agrikoli u dwar dispożizzjonijiet speċifiċi għal ċerti prodotti agrikoli (ir-Regolament Waħdieni dwar l-OKS) (1),
Wara li kkunsidrat ir-Regolament ta’ Implimentazzjoni tal-Kummissjoni (UE) Nru 543/2011 tas-7 ta’ Ġunju 2011 li jistabbilixxi regoli dettaljati għall-applikazzjoni tar-Regolament tal-Kunsill (KE) Nru 1234/2007 għas-setturi tal-frott u l-ħaxix u tal-frott u l-ħaxix ipproċessat (2) u b’mod partikolari l-Artikolu 47(4) tiegħu,
Billi:
(1)
Ir-Regolament ta’ Implimentazzjoni (UE) Nru 543/2011 jipprevedi limitu massimu għan-nefqa li se tkun iffinanzjata mill-Fond Agrikolu Ewropew ta’ Garanzija (“il-kontribuzzjoni tal-Unjoni”) fir-rigward tal-għajnuna msemmija fl-Artikolu 103a(1) tar-Regolament (KE) Nru 1234/2007 u tistabbilixxi sistema ta’ notifika, li taħtha l-Istati Membri jinfurmaw lill-Kummissjoni dwar l-implikazzjonijiet finanzjarji ta’ pjanijiet ta’ rikonoxximent aċċettati provviżorjament.
(2)
It-tieni subparagrafu tal-Artikolu 47(4) tar-Regolament ta’ Implimentazzjoni (UE) Nru 543/2011 jeħtieġ li l-Kummissjoni tistabbilixxi koeffiċjenti ta’ allokazzjoni fuq il-bażi tan-notifiki magħmula mill-Istat Membru skont l-Artikolu 38(4) ta’dak ir-Regolament ta’ Implimentazzjoni u li tiġi stabbilita l-kontribuzzjoni totali tal-Unjoni disponibbli għal kull Stat Membru għal kull sena.
(3)
Abbażi tal-informazzjoni notifikata mill-Istati Membri sal-1 ta’ Lulju 2012 skont l-Artikolu 38(4) tar-Regolament ta’ Implimentazzjoni (UE) Nru 543/2011, jidher li, għas-snin 2012 u 2013, l-ammont totali tal-kontribuzzjoni tal-Unjoni ddikjarat qabeż l-ammont massimu stabbilit fl-ewwel subparagrafu tal-Artikolu 47(4) ta’ dak ir-Regolament ta’ Implimentazzjoni u li, għas-snin 2014 sal-2017, l-ammont totali mitlub ma jkunx laħaq dak l-ammont massimu. Għaldaqstant, koeffiċjent ta’ allokazzjoni ta’ inqas minn 100 % jrid jiġi stabbilit għas-snin 2012 u 2013 u koeffiċjent ta’ allokazzjoni ta’ 100 % għas-snin 2014 sal-2017.
(4)
Sabiex tiġi żgurata ġestjoni effiċjenti tal-miżura, dan ir-Regolament għandu jidħol fis-seħħ fil-jum tal-pubblikazzjoni tiegħu,
ADOTTAT DAN IR-REGOLAMENT:
Artikolu 1
Abbażi tan-notifikazzjonijiet magħmula mill-Istati Membri sal-1 ta’ Lulju 2012 skont l-Artikolu 38(4) tar-Regolament ta’ Implimentazzjoni (UE) Nru 543/2011, il-koeffiċjenti ta’ allokazzjoni u l-kontribuzzjoni totali tal-Unjoni li tirriżulta disponibbli għal kull Stat Membru għas-snin 2012 sal-2017, għandhom ikunu kif stabbilit fl-Anness ta’ dan ir-Regolament.
Artikolu 2
Dan ir-Regolament għandu jidħol fis-seħħ fil-jum tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, it-28 ta’ Awwissu 2012.

Labels: 18
15
6